朱氏天和堂
作者：黄裳
朝代：宋

paragraphs: 谷水悠悠水天闊，綠竹漪漪玉龍活。
天和堂在翠微中，堂上誰誇青瑣闥。
二俊昔爲才所驅，未識危邦何太愚。
輕抱雄文走西洛，漫勞黄耳尋中吳。
豈謂七百有餘載，乃獲夫子營我廬。
能向平時脫羈絡，爲悟浮雲此生錯。
通道益深醉隠亭，載鵬風厚逍遙閣。
萬累紛紛無處尋，須信天和有斯樂。
彼哉二俊胡不歸，空歎華亭數聲鶴。